Retten i Viborg valgte her til eftermiddag at varetægtsfængsle en 18-årig mand fra Aalborg. Han er sigtet for at slå på tre kontrollører under søndagens superligakamp mod Viborg.

En ung aalborgenser skal de næste otte dage sidde bag lås og slå, varetægtsfængslet for vold. Det bestemte retten i Viborg efter et grundlovsforhør. Han er sigtet for vold mod tre kontrollører under gårsdagens kamp mellem AaB og Viborg. Ifølge politiet slog han fire gange på tre forskellige personer. To andre AaB-fans blev søndag også anholdt for vold mod kontrollørerne. Mens de blev hurtigt løsladt med en sigtelse for vold, måtte den 18-årige blive i politiets varetægt, fordi han allerede har 30 dage for vold på sit cv. Hele voldsepisoden kan give op til et par måneders ubetinget fængsel.